Кавказыр зыхъумахэр ящыгъупщэркъым
Накъыгъэм и 6-м Iуащхьэмахуэ куейм нэщхъеягъуэ пэкIу щекIуэкIащ. Ар теухуауэ щытащ Хэку зауэшхуэм и лъэхъэнэм Iуащхьэмахуэ лъапэ зыхъума совет сэлэтхэм я хьэдэ къупщхьэхэр щIэлъхьэжыным. ПэкIум хэтхэр щызэхуэсащ Терскол дэт къуэшыкхъэм.
ПэкIум кърихьэлIащ КъБР-м и Правительствэм и УнафэщIым и къуэдзэ Къуэдзокъуэ Мухьэмэд, МВД-м и министр Васильев Сергей, нэгъуэщIхэри. А Iуэхум хэтащ КъБР-м и Правительствэм щыщхэр, Iуащхьэмахуэ район администрацэм, КъБР-м и Гъунапкъэхъумэ IуэхущIапIэм, Дзэ комиссариатым я лIыкIуэхэр. ХэкIуэдахэм я фэеплъым пщIэ хуащIыну зэIущIэм кърихьэлIащ къуажэ администрацэхэм я Iэтащхьэхэр, район жылагъуэ зэгухьэныгъэхэм хэтхэр, школакIуэхэр.
Кавказыр зыхъумахэм я хьэдэ къупщхьэхэр нэгъабэ къагъуэтыжащ «Мемориал Эльбрус» къэлъыхъуакIуэ гупым. Ахэр Гара-Баши джабэм, метр 4000 лъагапIэм дэкIуейри щылэжьащ. КъэлъыхъуакIуэхэм къагъуэта къупщхьэхэр прокуратурэмрэ следственнэ IуэхущIапIэмрэ иратауэ щытащ.
Iуащхьэмахуэ къуажэ администрацэм и Iэтащхьэ Курданов Узеир пэкIур къыщызэIуихым жиIащ Хэку зауэшхуэр щекIуэкIа илъэсхэм лIыгъэрэ хахуагъэрэ къагъэлъагъуэу зэуапIэ губгъуэм икIуэдахэм я Iуэху къызэрекIуэкIар зэхэгъэкIыным иджы псэу цIыхухэм я щIыхьыр иIэту зэрыщытыр. «Iуащхьэмахуэ деж щыхэкIуэдахэм я къупщхьэхэр къэлъыхъуэным дяпэкIи яужь дитыну ди мурадщ», — жиIащ Курдановым. Апхуэдэуи къызэхуэсахэм ягу къигъэкIыжащ нэгъабэ ТекIуэныгъэм и махуэр щагъэлъапIэм ирихьэлIэу сэлэт 12-м я къупщхьэхэр щIалъхьэжауэ зэрыщытар.
Хэку зауэшхуэм и ветеран, Сталинград зэхэуэхэм хэта Бичекуев Хаджимурат Кавказым щекIуэкIа зауэм тепсэлъыхьыжащ. Абы ицIыхуу щытащ Iуащхьэмахуэ и къуэкIыпIэ щыгум фашист бэракъыр къезыхьэхыжа, дзэм хэта альпиниститхур. «Ар зэман хьэлъэу щытащ икIи совет сэлэт щэ бжыгъэхэр щыхэкIуэдащ абдеж. Мис абыхэм я фIыгъэкIэ Кавказыр щыхъума хъуащ фашист зэрыпхъуакIуэхэм», — жиIащ абы.
Тарим Алисэ.
